**Crepuscul**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Crepuscul

Pe străduţele pustii,

noaptea-şi caută lumina,

pe sub bolte arcuite,

prin castele părăsite,

rege-şi caută regina,

ca-ntr-o joacă de copii.

Ramuri pline cu petale,

legănate-n întuneric,

foşnete de vânt, tăcere,

stropi de ploaie în cădere

ce călătoresc himeric,

cad pe verdele cel moale.

Între noapte şi lumină,

trec poveşti la nesfârșit,

cu un vânt purtat de gând,

călător plăcut şi blând,

de petale-acoperit,

ce-și caută rădăcină.